Spaarwenke vir die nuwe jaar | Landbou
Spaarwenke vir die nuwe jaar
Ek kry baie keer dié vraag van lesers: Waarin moet ek belê? Jammer, daar is eenvoudig nie een antwoord wat vir almal gepas gaan wees nie. Elkeen se doelwit is anders. Vergeet eerder van die vraag en dink aan wat jy wil bereik. Daar is twee faktore wat uitstaan. Hoeveel tyd het jy?
En het jy toegang tot ander geld in 'n noodgeval? As jy tyd aan jou kant het, kan jy meer belê in aandele. Jy het tyd nodig omdat aandele oor 'n lang tydperk die beste opbrengs lewer. Op kort termyn kan dit egter wisselvallig wees.
Markte beweeg, en jy wil nie genoodsaak wees om geld te onttrek op 'n tydstip dat die mark gedaal het nie. Op kort of mediumtermyn kan jy meer in effekte en selfs kontant belê om die wisselvalligheid te temper. Maar belangrik, as jy groei oor 'n lang tydperk soek, bly aandele die bateklas om in te wees.